Diari Oficial de la Generalitat Valenciana


Sumari del DOGV 4253, del 21-05-2002 (2002/5120)

RESOLUCIÓ de 24 d'abril de 2002, de la secretaria general de la Conselleria de Justícia i Administracions Públiques, per la qual resol inscriure, en el Registre de Col·legis Professionals i Consells Valencians de Col·legis Professionals, el Col·legi Oficial de Detectius Privats de la Comunitat Valenciana, al qual s'assignà el número 92 de la Secció Primera.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4253

Data del DOGV
:   21-05-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/5120


Data del document
:   24-04-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * col·legi professional
    * reglament intern
    * legislació
    * registre de documents

RESOLUCIÓ de 24 d'abril de 2002, de la secretaria general de la Conselleria de Justícia i Administracions Públiques, per la qual resol inscriure, en el Registre de Col·legis Professionals i Consells Valencians de Col·legis Professionals, el Col·legi Oficial de Detectius Privats de la Comunitat Valenciana, al qual s'assignà el número 92 de la Secció Primera. [2002/5120]
  
Vist l'expedient d'inscripció registral instruït a instància del senyor Octavio Morellá Ortín, en nom i representació, i com a secretari del Col·legi Oficial de Detectius Privats de la Comunitat Valenciana, en què sol·licita la inscripció dels seus Estatuts i de la Junta de Govern en el Registre de Col·legis Professionals i de Consells Valencians de Col·legis Professionals de la Comunitat Valenciana, en base als següents
  
Fets
  
Primer
  
Que la Llei 6/2001, de 20 de juny, de la Generalitat Valenciana, publicada en el DOGV de data 28 de juny va crear el Col·legi Oficial de Detectius Privats de la Comunitat Valenciana, i va establir l'obligació de remetre a l'òrgan competent de la Generalitat, l'Acta de l'Assemblea Constituent, els Estatuts, i la composició dels seus òrgans de govern, per a la inscripció registral.
  
Segon
  
Que el secretari del Col·legi Oficial de Detectius Privats de la Comunitat Valenciana va presentar, el 14 de gener de 2002, l'acta de l'Assemblea Constituent, celebrada el 28 de desembre de 2001, així com els Estatuts hi aprovats, per al control de legalitat, i posterior inscripció registral.
  
Tercer
  
Que en dita acta consta la següent composició de la Junta de Govern elegida en la mencionada Assemblea Constituent: president: Luis Iglesias Asuar; vicepresidenta 1a: Mª Elena Miralles Martínez; vicepresident 2n: Ángel Ripoll García; secretari: Octavio Morellá Martín; tresorer: Antonio Ferrando Pérez; vocals: Mª José Darza Martín; Matilde Martín abril; José Iván García Fernández; Vicente Luis Alonso Doménech; Alfonso Romar Andrés; Eloy Paco Martínez; José Luis Gómez Zurdo Llabata.
  
Quart
  
Que, en exercici del control de legalitat establit per l'article 11 de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, es va revisar el text estatutari, i es va requerir l'esmena d'algunes deficiències, que s'han rectificat en la documentació aportada el passat dia 3 d'abril.
  
Cinqué
  
El text annex dels Estatuts del Col·legi Oficial de Detectius Privats de la Comunitat Valenciana, objecte d'inscripció, queda incorporat íntegrament a la present Resolució, i es dóna ací per reproduït.
  
Fonaments de dret
  
Primer
  
Que els Estatuts contenen totes les determinacions exigides en l'article 10 de la Llei 6/1997, de 4 de desembre, de la Generalitat Valenciana, de Consells i Col·legis Professionals, i es considera per tant complit el control de legalitat per part de l'administració.
  
Segon
  
Que els mencionats Estatuts han sigut aprovats amb els requisits i les formalitats previstos en dit article, i s'ha aportat la documentació exigida per la Llei 6/2001, de 20 de juny, de la Generalitat Valenciana, de Creació del Col·legi Oficial de Detectius Privats de la Comunitat Valenciana, per a la seua inscripció registral.
  
Tercer
  
Que la Secretaria General és competent per així disposar-ho l'article 6.1 de la Llei 6/1997, de 4 de desembre, i en virtut de les atribucions que té conferides pels decrets 13/1999, i 91/1999, de 30 de juliol, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Justícia i Administracions Públiques, respectivament, i en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana.
  
Vistos l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les modificacions posteriors, en els seus preceptes bàsics; La Llei 6/2001, de 20 de juny, de la Generalitat Valenciana, de Creació del Col·legi Oficial de Detectius de la Comunitat Valenciana, i la resta de disposicions complementàries, resolc:
  
Inscriure en la Secció Primera del Registre de Col·legis Professionals i Consells Valencians de Col·legis Professionals, i se li assigna el número noranta-dos al Col·legi Oficial de Detectius Privats de la Comunitat Valenciana, i inscriure igualment els seus Estatuts, i la composició de la Junta de Govern que consta en l'antecedent de fet tercer.
  
Contra la present Resolució, que posa fi a la via administrativa, es podrà interposar, potestativament, recurs de reposició davant del mateix òrgan que ha dictat l'acte, en el termini d'un mes comptat des de l'endemà al de la seua notificació, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà al de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
  
València, 24 d'abril de 2002.- La secretària general: Carmen Galipienso Calatayud.
  
Estatuts del Col·legi de Detectius Privats
  
de la Comunitat Valenciana
  
Aprovats en l'Assemblea Constituent del dia 28 de desembre de 2001
  
Títol primer
  
Disposicions generals
  
Article 1. Denominació
  
El Col·legi Oficial de Detectius Privats de la Comunitat Valenciana, creat per la Llei 6/2001, de 20 de juny, és una corporació de dret públic amb personalitat jurídica pròpia i amb la capacitat plena per al compliment de les seues finalitats i l'exercici de les funcions.
  
Article 2. Membres
  
El Col·legi de Detectius Privats de la Comunitat Valenciana agrupa les persones que segons la normativa vigent estan habilitades per a l'exercici de les funcions de detectius privat. La incorporació al Col·legi s'ha de fer d'acord amb el que disposen la mencionada normativa i els presents Estatuts.
  
També podran haver col·legiats no en exercici i membres d'honor de conformitat amb l'article 11 dels presents Estatuts.
  
Per a l'exercici legal de la professió a la Comunitat Valenciana serà requisit indispensable estar incorporat al Col·legi i complir els requisits legals i estatutaris exigits, o tindre l'habilitació prevista en els articles 16, 17 i 18 dels presents Estatuts.
  
Article 3. Àmbit territorial
  
L'àmbit territorial del Col·legi és la Comunitat Valenciana.
  
Article 4. Domicili i delegacions
  
El domicili del Col·legi queda fixat per Acord de l'Assemblea Constituent, a la ciutat de València, Gran Via Ferran el Catòlic, núm. 8, porta 3.
  
El domicili pot ser modificat per acord de l'Assemblea General.
  
La creació de les delegacions dins de l'àmbit territorial és competència de l'Assemblea General.
  
Article 5. Règim jurídic aplicable
  
El Col·legi de Detectius Privats de la Comunitat Valenciana serà regit per la Llei de la Comunitat Valenciana 6/97, de 4 de desembre, de Consells i Col·legis Professionals de la Comunitat Valenciana, pel seu reglament, per les altres disposicions legals que li són aplicables i pels presents Estatuts.
  
Article 6. Relacions del Col·legi
  
El Col·legi de Detectius Privats de la Comunitat Valenciana, pel que concernix en els aspectes institucionals i corporatius, es relacionarà amb la Conselleria de Justícia de la Generalitat Valenciana o amb la que en el seu moment tinga atribuïda competència administrativa, en matèria de col·legis professionals.
  
Pel que concernix al contingut de les seues funcions, es relacionarà amb els departaments de Govern de la Generalitat que tinguen competència.
  
El Col·legi de Detectius Privats de la CV, es relacionarà amb la resta de les administracions públiques competents en el camp de les actuacions pròpies dels detectius privats i, en especial, amb les universitats, els ministeris d'Interior, Justícia, Educació, i qualsevol altre que mantinga relació amb la professió, així com amb les Forces i Cossos de Seguretat.
  
El Col·legi de Detectius Privats de la Comunitat Valenciana, podrà establir acords de reciprocitat i cooperació amb altres col·legis de fora del seu àmbit territorial, així com les relacions que tinga per convenient i amb els organismes professionals estrangers i internacionals, sempre dins del marc de la legislació vigent.
  
Article 7. Funcions com a Consell de Col·legis de la Comunitat Valenciana
  
El Col·legi de Detectius Privats de la Comunitat Valenciana, assumix les funcions, quan procedisca, que la Llei determina per als Consells de Col·legis de la Comunitat Valenciana.
  
Article 8. Finalitats
  
Són finalitats essencials del Col·legi de Detectius Privats de la Comunitat Valenciana, les següents:
  
- Ordenar, en l'àmbit de la seua competència, les activitats professionals dels col·legiats, perquè s'adeqüen a les normatives ètiques i jurídiques que la regulen.
  
- Tindre zel i defendre les llibertats, garanties i consideracions dels detectius en l'exercici de la seua professió.
  
- Defendre els interessos professionals dels col·legiats.
  
- Col·laborar amb els poders públics en la reglamentació de les condicions generals de l'exercici de la professió, i informar de qualsevol normativa que l'afecte.
  
- Representar els interessos generals de la professió a la Comunitat Valenciana, especialment en les seues relacions amb les administracions públiques de qualsevol àmbit.
  
- Complir i fer complir als col·legiats les lleis generals i especials, els estatuts, i els reglaments de règim interior, així com les normes i decisions adoptades pels òrgans col·legiats en matèria de la seua competència.
  
- Arreplegar i elaborar les normes deontològiques comunes a la professió.
  
- Exercir la funció disciplinària i reprimir l'intrusisme.
  
- Fomentar les relacions professionals entre col·legiats i amb les altres professions.
  
- Organitzar activitats i servicis comuns de caràcter professional, cultural, assistencial, de previsió i anàlogues que siguen d'interés per als col·legiats, així com activitats de formació continuada per als mateixos.
  
- Redactar els reglaments d'orde intern que s'estimen convenients per a la bona marxa del Col·legi que no contradiran el que establix els Estatuts.
  
- Intervindre com a mediador i amb procediments d'arbitratge, en els conflictes que, per motius professionals, se susciten entre els col·legiats.
  
- Establir normes orientadores d'honoraris professionals, informar i dictaminar sobre honoraris professionals en els procediments judicials o administratius, i resoldre les discrepàncies en matèria d'honoraris mitjançant laude arbitral, al qual prèviament se sotmeten les parts interessades.
  
- Acreditar la col·legiació i habilitació per a l'exercici professional i facilitar els corresponents certificats i els drets d'intervenció professional.
  
- Qualsevol altra finalitat que, dins de la seua competència, siga en benefici per al col·lectiu col·legial.
  
Títol segon
  
Dels col·legiats i els seus drets i deures
  
Capítol primer
  
Dels col·legiats i les seues classes. Adquisició,
  
denegació i pèrdua de la condició de col·legiat
  
Article 9. Ingrés al Col·legi
  
Per a ingressar en el Col·legi de Detectius Privats de la Comunitat Valenciana, cal complir els requisits establits en cada cas per la legislació vigent i els presents Estatuts.
  
Article 10. Classes de col·legiats
  
Les persones que formen el Col·legi de Detectius Privats de la Comunitat Valenciana, poden ser membres en exercici, membres no en exercici, membres d'honor i titulats universitaris en investigació privada.
  
1. Són membres en exercici les persones naturals que reunisquen totes les condicions exigides, hagen obtingut la incorporació al Col·legi i exercisquen la professió de detectiu privat.
  
2. Són membres no en exercici les persones naturals que reunisquen els requisits previstos per a la seua habilitació com a detectiu privat, que hagen obtingut la col·legiació, però que no exercisquen les funcions pròpies dels detectius privats.
  
3. Seran membres d'honor aquelles persones naturals o jurídiques que reben algun homenatge o nomenament que segons el parer de l'Assemblea General de Col·legiats i a proposta de la Junta de Govern meresquen l'esmentada distinció.
  
4. Seran membres titulats en investigació privada, les persones naturals que hagen obtingut la titulació universitària corresponent per a exercir la professió de detectiu privat i que no hagen sol·licitat la targeta d'identitat professional a la Direcció General de la Policia o organismes que en un futur obtinguen esta competència.
  
Article 11. Sol·licitud de col·legiació
  
1. Les condicions requerides per a la col·legiació dels en actiu i no en actiu són les següents:
  
1.1. Sol·licitud escrita dirigida a la Junta de Govern.
  
1.2. Haver abonat al Col·legi la quota d'inscripció.
  
1.3. Reunir el sol·licitant, en exercici o no, els següents requisits:
  
1.3.1.Tindre la nacionalitat espanyola o la d'algun país membre de la Unió Europea.
  
1.3.2.Ser major d'edat.
  
1.3.3. Reunir els requisits exigits per la Llei 23/1992, de 30 de juliol, de Seguretat Privada (o la que la substituïsca), per a l'exercici de les funcions de detectiu privat.
  
1.3.4. Per als detectius en exercici, tindre expedida pel Ministeri de l'Interior i en possessió del titular la targeta d'identitat professional amb el seu corresponent número de llicència.
  
1.3.5. Per als detectius no en exercici, tindre expedida pel Ministeri de l'Interior la targeta d'identitat professional amb el seu corresponent número de llicència i que en el moment de la sol·licitud es trobe la mencionada en custòdia de l'administració pública, per cessament en l'exercici de les seues funcions com a detectiu privat.
  
1.3.6. Per als col·legiats titulats, estar en possessió de certificat que acredite la consecució de tots els cursos universitaris necessaris que especifica la Llei de Seguretat Privada 23/1992, de 30 de juliol o la que la substituïsca
  
2. La Junta de Govern resoldrà sobre la sol·licitud en la primera reunió i sempre dins del termini màxim de dos mesos posteriors a la seua presentació, i haurà de comunicar per escrit al sol·licitant la resolució que s'adopte.
  
Article 12. Denegació de la col·legiació
  
1. La sol·licitud de col·legiació serà denegada en els següents casos:
  
a) Quan els documents presentats en la sol·licitud d'ingrés siguen insuficients o haja dubtes sobre la seua legitimitat, o quan el sol·licitant haja falsejat les dades i/o documents necessaris per a la col·legiació.
  
b) Si no s'abona la quota d'incorporació, una vegada autoritzada la col·legiació.
  
c) A la persona afectada per sentència judicial o resolució administrativa ferma d'inhabilitació per a l'exercici de la professió.
  
2. La Junta de Govern podrà denegar la incorporació del sol·licitant:
  
a) Quan estiga complint condemna per delictes dolosos o estiga sancionat per resolució administrativa ferma per acte que comporte desprestigi per a la professió.
  
b) Que haja estat expulsat d'un altre col·legi de detectius privats i no rehabilitat, o trobar-se suspés de l'exercici de la professió.
  
3. L'interessat podrà recórrer l'acord denegatori de col·legiació de conformitat amb la legislació vigent i els presents Estatuts.
  
Article 13. Pèrdua de la condició de col·legiat
  
1. La condició de col·legiat es perdrà per les següents causes:
  
a) Defunció
  
b) Incapacitat legal
  
c) Separació o expulsió com a conseqüència del compliment de sanció disciplinària que la comporte, per resolució ferma després del corresponent expedient disciplinari.
  
d) Baixa voluntària comunicada per escrit.
  
e) Baixa forçosa per incompliment de les obligacions econòmiques endeutades al Col·legi.
  
2. Perquè la baixa forçosa per incompliment de les obligacions econòmiques siga efectiva, cal el requeriment previ al deutor i que s'inicie la instrucció d'un expedient disciplinari, que comportarà un requeriment escrit a l'afectat, perquè dins del termini de tres mesos es pose al corrent del descobert. Passat este temps, sense que es faça efectiu el deute, es procedirà a l'acord de baixa que s'haurà de comunicar per escrit a l'interessat
  
3. La pèrdua de la condició de col·legiat no eximix del compliment de les obligacions vençudes. Estes obligacions es podran exigir a l'interessat o als seus hereus.
  
Capítol segon
  
Drets i deures dels col·legiats
  
Article 14. Drets dels col·legiats
  
Els col·legiats en exercici tindran dret a gaudir de tots els servicis, facultats i prerrogatives que resulten dels esmentats Estatuts i a més:
  
a) Elegir i ser elegits, complint els requisits legals estatutaris, per a un lloc de representació i ocupar càrrecs directius.
  
b) Assistir amb veu i vot a les assemblees generals del Col·legi en els termes assenyalats en l'article 27.
  
c) Ser protegit pel Col·legi en l'exercici professional en defensa dels legítims interessos col·lectius i ser representat pel Col·legi, quan així ho acorde la Junta de Govern, a fi i efecte de facilitar accions, excepcions i defenses relacionades amb l'exercici professional davant dels tribunals, autoritats, organismes i entitats públiques i privades.
  
d) Ser informats de les actuacions de l'entitat i intervindre, d'acord amb les normes legals o estatutàries, en la gestió econòmica i administrativa del Col·legi, i expressar lliurement les seues opinions en matèria i assumptes d'interés professional.
  
e) Exercir la representació que en cada cas se li encarregue.
  
f) Exercir les accions i recursos que tinguen en la defensa dels seus interessos com a col·legiats.
  
g) Presentar queixes, davant de la Junta de Govern del Col·legi i les corresponents comissions que en el seu dia es creen, contra l'actuació professional col·legial de qualsevol dels seus membres.
  
Els col·legiats no en exercici, titulats i membres d'honor, tindran dret:
  
A) A gaudir de tots els servicis que proveïsca el col·legi als seus membres.
  
B) A participar amb veu però no amb vot a les assemblees ordinàries i extraordinàries.
  
C) A participar de cursos, conferències, congressos i altres activitats que realitze el Col·legi.
  
Article 15. Deures dels col·legiats
  
Són deures dels col·legiats en exercici, com a requisit indispensable per a exercir legalment la professió:
  
a) Actuar amb total zel i honradesa, en el compliment de les tasques que li siguen encomanades, tant pel Col·legi com per les persones físiques o jurídiques que requerisquen els seus servicis.
  
b) Complir les prescripcions contingudes en els Estatuts, en el reglament que els desenvolupe i en els acords que el Col·legi puga adoptar, així com en la normativa reguladora de la professió, la Llei de Seguretat Privada 23/1992, de 30 de juliol, o la que la substituïsca i el reglament que la desenvolupa.
  
c) Pagar en els termes establits les quotes, els drets d'intervenció professional i la resta de càrregues tant ordinàries com extraordinàries i les que hagen estat aprovades pel Col·legi per al seu sosteniment.
  
d) Mantindre respecte i disciplina adequada als òrgans col·legials i entre els col·legiats, els deures d'harmonia professional.
  
e) Fer conéixer al Col·legi tots els fets que puguen afectar la professió, tant particularment com col·lectivament, la importància dels quals pot determinar la intervenció corporativa amb caràcter oficial.
  
f) Denunciar davant del Col·legi els que exercixen actes propis de la professió sense estar en possessió de l'acreditació com a detectiu privat que els faculte; els que a pesar de tindre-la, no estiguen col·legiats, i els que estiguen col·legiats i falten a les obligacions que com a tal han contret.
  
g) Comunicar al Col·legi el seu domicili per a les notificacions a tots els efectes col·legiats. Així mateix, qualsevol canvi de domicili que es produïsca haurà de ser comunicat expressament.
  
h) Guardar el secret professional. Firmar i complir el Codi Deontològic Col·legial que en el seu dia s'aprove.
  
Capítol tercer
  
De l'habilitació col·legial
  
Article 16
  
Els detectius no col·legiats amb domicili professional fora de la Comunitat Autònoma Valenciana i que exercisquen ocasionalment en l'àmbit territorial de la Comunitat Valenciana, hauran de comunicar al Col·legi l'anterior circumstància a efectes d'ordenació, visat i control deontològic
  
Els detectius d'altres comunitats autònomes que no tinguen Col·legi Oficial, podran col·legiar-se si ho desitgen, en este.
  
Títol tercer
  
Dels òrgans del Col·legi
  
Article 17. Òrgans de govern
  
Els òrgans de govern del Col·legi de Detectius Privats de la Comunitat Valenciana, són l'Assemblea General i la Junta de Govern.
  
Capítol primer
  
L'Assemblea general
  
Article 18. L'Assemblea general
  
1. L'Assemblea General del Col·legi de Detectius Privats de la Comunitat Valenciana, és l'òrgan sobirà i els seus acords obliguen tots els col·legiats, presents i tots els absents, els dissidents i els que s'abstinguen.
  
2. Tots els col·legiats poden assistir, amb veu i vot només els que estan en actiu, a les reunions de l'Assemblea General, amb les excepcions que es determinen en els presents Estatuts. El vot és delegable.
  
Article 19. Classes d'assemblees generals
  
Les assemblees generals podran ser ordinàries o extraordinàries.
  
Article 20. L'Assemblea ordinària
  
L'Assemblea General Ordinària té les següents competències:
  
a) Examen i aprovació dels pressuposts del Col·legi, així com dels estats de comptes de despeses i ingressos i la liquidació de pressuposts de l'any anterior.
  
b) Anàlisi i aprovació de la gestió de la Junta de Govern.
  
c) Examen i aprovació, si és el cas, de les propostes que s'assenyalen en la convocatòria o que estiguen presentades dins del termini assenyalat en l'article 27.
  
d) Totes aquelles que d'una manera específica, no siguen competència de l'Assemblea General Extraordinària, segons les normes vigents.
  
Article 21. L'Assemblea extraordinària
  
L'Assemblea General Extraordinària té la competència específica en les matèries següents:
  
a) Aprovació i modificació dels Estatuts del Col·legi.
  
b) Autorització a la Junta de Govern per a l'alineació o gravamen dels béns del Col·legi.
  
c) Censura de la gestió de la Junta de Govern o dels seus membres, en tant que supere la censura ordinària prevista en l'article anterior.
  
d) Aprovació de quotes extraordinàries.
  
e) Aquelles que siguen objecte de convocatòria per als tràmits previstos en el segon paràgraf de l'article 25, i no corresponga a una assemblea ordinària.
  
Article 22. Períodes de celebració
  
L'Assemblea General Ordinària, per examinar els assumptes que li són propis, tindrà lloc el mes de març de cada any. Fins a la celebració de l'Assemblea s'entendrà prorrogat el pressupost de l'exercici anterior.
  
Les assemblees amb caràcter extraordinari es reunirà quan així ho decidisca la Junta de Govern.
  
Article 23. Convocatòria
  
Les assemblees generals ordinàries i extraordinàries se celebraran a iniciativa de la Junta de Govern del Col·legi.
  
La Junta de Govern també haurà de convocar l'Assemblea General Extraordinària quan siga sol·licitada com a mínim pel 25% dels col·legiats en exercici i expressen en la sol·licitud els assumptes concrets que han de ser tractats en la Junta.
  
La Junta de Govern acordarà la convocatòria de les assemblees generals amb una antelació mínima de 15 dies, tant les ordinàries com les extraordinàries.
  
L'Assemblea General sol·licitada pels col·legiats en exercici, segons el paràgraf segon de l'article anterior, haurà de celebrar-se en el temps màxim de dos mesos a comptar des de l'entrada al registre del Col·legi de la sol·licitud corresponent.
  
La convocatòria de l'Assemblea General expressarà el dia, el lloc i l'hora de celebració de la mateixa, amb l'orde del dia, i podrà preveure en el mateix acte la celebració de l'Assemblea en segona convocatòria, trenta minuts després de la primera.
  
La convocatòria es fixarà en el tauler d'anuncis del Col·legi i serà comunicada per escrit firmat pel secretari a tots els col·legiats.
  
Des del dia de l'acord de convocatòria per la Junta de Govern fins al dia de celebració de l'Assemblea General, la documentació dels assumptes que hauran de tractar estaran a disposició de tots els col·legiats a la Secretaria del Col·legi.
  
Article 24. Constitució i funcionament de les assemblees
  
Les assemblees generals seran presidides per la Junta de Govern, i actuarà de secretari el que ho siga de la mateixa.
  
Les assemblees generals quedaran vàlidament constituïdes, amb l'assistència del 50% dels seus membres amb dret a veu i vot en primera convocatòria, i qualsevol que siga el nombre d'assistents, en segona.
  
El president dirigirà els debats, concedirà i retirarà la paraula i podrà advertir els col·legiats que s'excedisquen en les seues intervencions, que no s'ajusten a la qüestió debatuda o que falten al respecte i a la consideració que es mereixen els col·legiats, el Col·legi o altres. En els últims supòsits el president, després de tres advertències a l'intervinent podrà acordar la seua expulsió de la sala.
  
En estos debats es concediran, com a mínim, tres torns a favor i tres en contra per a cada proposta o assumpte que es tracte i, que seran ampliables, a discreció del president, quan la importància o la gravetat de l'assumpte ho facen aconsellable. També podrà concedir intervenció per a una rectificació o al·lusió, que hauran d'adaptar-se al fet concret que la motive.
  
Després de debatre les propostes, se sotmetran a votació.
  
Article 25. Acords
  
Les assemblees generals adoptaran els acords per majoria de vots dels assistents, llevat dels supòsits en què s'establisca majoria diferent.
  
A cada col·legiat en exercici correspon 1 vot. Els no en actiu, els membres d'honor i titulats tenen dret a intervindre, però no tenen dret a vot. La condició d'actiu, no en actiu, titulat i membre d'honor quedarà reflectida el dia que la Junta de Govern prenga l'acord de convocar l'Assemblea General.
  
La votació serà a braç alçat, llevat que la majoria simple dels col·legiats en exercici acorden que siga nominal o secreta.
  
Fins a 5 dies abans de la celebració de l'Assemblea General, es podran presentar propostes referides als assumptes de l'orde del dia, que seran sotmeses a deliberació i acord. Les propostes s'hauran de presentar per escrit i firmades per un mínim de 10 col·legiats i estos podran tindre la condició d'actiu, no en actiu, titulats i membres d'honor.
  
En les reunions d'Assemblea només es podran prendre acords sobre aquells fets que hagen estat fixats en l'orde del dia.
  
Article 26. Llibres d'actes
  
De les reunions de l'Assemblea General s'estendrà acta, que quedarà registrada en un llibre i firmada pel president i el secretari; l'acta d'assemblea serà aprovada per la mateixa assemblea i tindrà força executiva. També podrà ser aprovada per tres interventors, nominats per l'assemblea, que ho hauran de fer en el termini dels quinze dies següents a la seua celebració.
  
Capítol segon
  
La Junta de Govern
  
Article 27. Composició
  
La Junta de Govern estarà integrada pel president, dos vicepresidents, el secretari, el tresorer, un mínim de dos vocals i un màxim de cinc, i hi haurà també cinc suplents.
  
El càrrec de president estarà nominat per votació directa dels col·legiats en exercici, segons està establit en el capítol tercer dels presents Estatuts. La resta dels càrrecs dins de la Junta de Govern seran designats i revocats per la mateixa, a proposta del president.
  
Podran ser membres de la Junta de Govern els col·legiats en exercici i residents en l'àmbit territorial del Col·legi que hagen sigut proclamats candidats, i que acrediten una antiguitat mínima i sense interrupció de tres anys en el mateix, que no estiguen inhabilitats o en procés sancionador per part del Col·legi o de la Direcció General de la Policia, en aplicació de la Llei de Seguretat Privada o el seu reglament.
  
Seran electors tots els col·legiats en exercici que el dia de la convocatòria de les eleccions per a la Junta de Govern no estigueren inhabilitats.
  
Article 28. Duració del mandat
  
El mandat dels membres de la Junta de Govern serà de quatre anys i podran ser reelegits indefinidament per períodes d'igual duració llevat del president que només podrà tenir el càrrec durant dues legislatures seguides. El president podrà tornar a ser elegit després d'una legislatura sense tenir el càrrec de la presidència.
  
Les vacants es proveiran amb els suplents de la llista reservada, pel seu orde.
  
Si es produïx la vacant de mes de la meitat dels membres de la Junta de Govern han de ser comunicades, en el terme de deu dies des que es produïren, al Departament de Justícia de la Generalitat.
  
Article 29. Reunions de la Junta de Govern
  
1. La Junta de Govern es reunirà una vegada al mes, excepte en casos justificats, i quantes altres vegades siga convocada pel president, per pròpia iniciativa, o a petició de mes d'una quarta part dels membres de la Junta. Les citacions seran individuals i s'enviaran amb cinc dies d'antelació, fora dels casos d'urgència no serà possible la citació verbal que es confirmarà mitjançant notificació escrita.
  
2. Perquè puga adoptar acords vàlidament caldrà la concurrència de la majoria dels membres que integren la Junta, llevat els casos de quòrums especials obligatoris.
  
3. Els acords seran adoptats per majoria de vots. En cas d'empat, es farà immediatament una segona votació, i si l'empat continua, decidirà el vot del president.
  
Article 30. Assistència
  
1. L'assistència a les reunions de la Junta de Govern serà personal i obligatòria.
  
2. La Junta de Govern estimarà com una renúncia al càrrec la falta no justificada a tres sessions consecutives o cinc alternes en el termini d'un any.
  
Article 31. Facultats
  
1. Corresponen a la Junta de Govern totes aquelles facultats no atribuïdes especialment a l'Assemblea General, entre elles les següents:
  
a) En relació als col·legiats:
  
1. Resoldre les sol·licituds d'incorporacions al Col·legi, i si és procedent, atorgar habilitacions i fixar les condicions.
  
2. Exigir als col·legiats que es comporten amb la deguda correcció i actuen amb l'interés i competència professional corresponent.
  
3. Perseguir l'intrusisme professional i denunciar les incompatibilitats.
  
4. Proposar a l'assemblea les quotes ordinàries i els drets d'intervenció professional.
  
5. Establir les quotes ordinàries i els drets d'intervenció professional. Recaptar estos i altres càrregues que hagen de pagar els col·legiats.
  
6. Establir les normes orientadores dels honoraris professionals i informar sobre el tema als tribunals que ho sol·liciten.
  
7. Convocar les eleccions per a proveir els càrrecs de la Junta de Govern.
  
8. Convocar les assemblees generals, ordinàries i extraordinàries, i fixar l'orde del dia.
  
9. Donar de baixa del Col·legi els col·legiats que deixen de pagar les quotes o càrregues establides.
  
10. Crear les comissions de col·legiats que interessen als fins del Col·legi, i conferir-les les facultats que estimen procedents.
  
11. Aprovar el Reglament d'orde intern dels col·legiats que afecten els servicis i comissions no estatutàries del Col·legi.
  
12. Contractar empleats, col·laboradors i assessors.
  
13. Exercir la facultat disciplinària a proposta de la Comissió instructora.
  
b) En relació amb els organismes públics:
  
1. Defendre, quan ho estime procedent, els col·legiats en exercici de la professió.
  
2. Representar el Col·legi en els actes oficials.
  
3. Informar sobre projectes de disposicions legals sotmesos a consideració del Col·legi.
  
c) En relació amb els mitjans econòmics del Col·legi:
  
1. Redactar els pressuposts i rendir comptes anualment.
  
2. Recaptar, custodiar i administrar els fons del Col·legi.
  
Article 32. Del president de la Junta de Govern
  
Correspon al president de la Junta de Govern:
  
a) La plena representació del Col·legi de Detectius Privats de la CV, davant de qualsevol entitat, organisme i persona pública o privada, i autoritzar amb la seua firma els documents corresponents.
  
b) Portar la direcció del Col·legi i decidir en casos urgents que no siguen competència de l'Assemblea, però amb l'obligació de comptar amb el suport d'1/3 dels membres de la Junta de Govern, i podran obtindre la seua aprovació, mitjançant comunicació verbal o escrita per qualsevol mitjà.
  
c) Exercir la funció que els Estatuts atribuïxen al seu càrrec.
  
d) Presidir les assemblees generals, les sessions de la Junta de Govern i totes les reunions de les comissions o seccions a les quals assistisca.
  
e) Conjuntament amb el tresorer, obrir comptes corrents del Col·legi en entitats bancàries i de crèdit, mobilitzar els fons, constituir i cancel·lar tot tipus de depòsits i fiances.
  
Article 33. Dels vicepresidents de la Junta de Govern
  
Hi haurà dos vicepresidents, el primer i el segon.
  
Els vicepresidents exerciran totes aquelles funcions que els conferisca el president, i assumiran pel seu orde, les d'ell, en cas de malaltia, absència o vacant.
  
Article 34. Del tresorer
  
El tresorer recaptarà els fons del Col·legi; tindrà informada la Junta de Govern de l'estat dels comptes del Col·legi; efectuarà els pagaments ordenats per la Junta de Govern i firmarà els documents per al moviment dels fons del Col·legi, conjuntament amb el president; portarà la comptabilitat amb els llibres corresponents i presentarà a la Junta de Govern els comptes i els projectes de pressuposts i de liquidacions.
  
Article 35. Del secretari
  
Són funcions del secretari:
  
a) Rebre les comunicacions, les sol·licituds i altres escrits dirigits al Col·legi i disposar-ho per a la seua tramitació.
  
b) Redactar i firmar les actes amb el vistiplau del president i estendre els certificats.
  
c) Redactar la memòria anual
  
d) Tenir cura dels arxius i vetlar-los, també tenir cura de les oficines del Col·legi i de l'actuació del personal.
  
e) Controlar la tramitació dels expedients dels col·legiats i tindre permanentment actualitzada la llista dels col·legiats.
  
f) Redactar i dirigir els oficis de les citacions per a tots els actes del Col·legi.
  
Article 36. Dels vocals
  
Els vocals de la Junta de Govern desenvoluparan a més de les funcions previstes en els Estatuts, les que especialment els encomane la Junta.
  
Sense perjuí del que preveu l'article 35, les substitucions del càrrec de vicepresident, secretari i tresorer correspondran al vocal que en cada cas designe la Junta de Govern.
  
Article 37. Cessament de càrrecs
  
Els membres de la Junta de Govern, en cessar en el seu càrrec, cessaran, així mateix, en els altres càrrecs que els hagen atribuït en raó de ser membre de la Junta de Govern.
  
Capítol tercer
  
De les eleccions a la Junta de Govern
  
Article 38. Condicions per a ser elector i elegit
  
Tindran dret a ser elegits tots els col·legiats en exercici, al corrent de les seues obligacions col·legials, que reunisquen els requisits del tercer paràgraf de l'article 29 i no estiguen afectats per una sanció que comporte la suspensió d'activitats col·legials en general o la limitació d'estos drets.
  
Tindran dret a votar, els col·legiats que estiguen en ús de tots els drets col·legials, de conformitat amb el que establix l'article 27 dels presents Estatuts.
  
Article 39. Candidatures
  
Tot just podran concórrer a les eleccions candidatures amb llista tancada, en les quals estaran tots els membres de la Junta de Govern a elegir i els cinc suplents.
  
Les candidatures s'hauran de formar amb indicació del candidat que opta al càrrec de president.
  
Cap candidat no es podrà presentar com a candidat a més d'una llista.
  
Article 40. Procediment electiu
  
a) La convocatòria d'eleccions l'haurà d'efectuar la Junta de Govern, la qual anunciarà i notificarà mitjançant comunicació escrita als col·legiats, quaranta dies abans com a mínim de la data de realització i farà pública alhora la llista definitiva de col·legiats amb dret a vot, i la fixarà en el tauler d'anuncis de la Secretaria del Col·legi.
  
Els col·legiats que desitgen formular alguna reclamació contra la llista d'electors hauran de formalitzar-la en el termini de cinc dies d'haver estat exposada. Estes reclamacions hauran de ser resoltes per la Junta de Govern dins dels tres dies següents a l'expiració del termini per a formular-les i la resolució haurà de ser notificada a cada reclamant dins dels deu dies següents.
  
b) Les candidatures s'hauran de presentar mitjançant llistes tancades a la Secretaria del Col·legi, dins dels vuit dies naturals següents a aquells que es faça publica la convocatòria, i una vegada transcorreguts estos vuit dies, la Junta de Govern haurà de fer pública la relació de candidatures, dins del termini dels tres dies hàbils següents.
  
En el cas de la presentació d'una sola candidatura a les eleccions, es procedirà igualment a la votació, i la present candidatura haurà d'obtindre el suport d'un terç dels col·legiats que es troben presents o amb representació de vot, el dia de l'assemblea. En cas de no obtindre l'esmentat suport, es nomenaran els òrgans directius del Col·legi com a Junta de Govern en funcions i hauran, en el termini de dos mesos, de convocar noves eleccions, si en estes se suscita el mateix problema que en l'anterior, no caldrà obtindre 1/3 del vot assistent o delegat per a ser elegida la Junta de Govern.
  
c) En els locals fixats per a la celebració de les eleccions, es constituirà la mesa electoral en el dia i l'hora de la convocatòria, que estarà formada per un president, dos vocals i un secretari, el president de la mesa serà el detectiu de més edat i el secretari el de menor edat, els vocals per sorteig, exclosos els que formen part de les candidatures. Cada candidatura podrà designar entre els col·legiats un interventor que la represente en les operacions electorals.
  
d) En la mesa electoral es trobaran les urnes, que estaran tancades i es deixarà tan sols una ranura per a la introducció dels vots.
  
Constituïda la mesa electoral, el president indicarà el començament de la votació i a l'hora prevista per a finalitzar-la es tancaran les portes de la sala i tan sols podran votar els col·legiats que es troben a l'interior.
  
A continuació, i prèvia oportuna comprovació, s'introduiran dins de les urnes els vots que s'hagueren realitzat per correu certificat amb els requisits establits. La Junta de Govern determinarà l'horari d'eleccions i la seua duració.
  
e) Els col·legiats votaran utilitzant exclusivament una papereta. Prèvia la identificació del col·legiat, s'entregarà la papereta al president, el qual la depositarà en l'urna en presència del votant. El secretari de la Mesa assenyalarà en la llista de col·legiats els que hagen depositat el seu vot.
  
La votació es podrà fer per correu certificat sempre que hi haja una causa que justifique la impossibilitat de votar personalment o de delegar el vot, i enviar la papereta en un sobre tancat al president de la Mesa. El sobre estarà dins d'un altre sobre, que contindrà una fotocòpia del DNI o de la targeta d'identitat professional expedida pel Ministeri de l'Interior. El segon sobre estarà tancat i constarà clarament el nom del remitent, amb la firma. Estos hauran de rebre's a la Secretaria del Col·legi amb cinc dies d'antelació a la data fixada per a l'Assemblea. En el cas que algun sobre es reba fora de termini, el Col·legi comunicarà dita circumstància al col·legiat, perquè adopte les mesures que crea oportunes i puga utilitzar qualsevol altre mitjà autoritzat pels presents Estatuts per a exercitar el seu dret al vot. Els vots per correu certificat s'enviaran a la Secretaria de la Junta de Govern dirigit al president de la Mesa.
  
Els vots delegats a altres col·legiats en exercici o a la Junta de Govern hauran de comunicar-se a la Secretaria del Col·legi, previ emplenament de la documentació facilitada, amb tres dies d'antelació a la data fixada de l'Assemblea. El Col·legi proveirà tots els col·legiats en exercici de paperetes i delegacions de vot.
  
f) Acabada la votació es procedirà a l'escrutini. Seran declarades nul·les aquelles paperetes que continguen expressions alienes a l'estricte contingut de la votació o marques que impossibiliten la perfecta identificació de la voluntat de l'elector i aquelles que nominen més d'una candidatura o candidatures incompletes.
  
Finalitzat l'escrutini, la Presidència anunciarà el resultat i es proclamaran tot seguit, els candidats electes de la llista tancada que haguera obtingut el nombre més gran de vots.
  
g) Del desenvolupament de la votació i del resultat de l'escrutini s'estendrà acta, que serà firmada per tots els membres de la Mesa. Una còpia de l'acta, serà inserida en el tauler d'anuncis del Col·legi.
  
h) Els membres elegits de la Junta de Govern prendran possessió dels càrrecs en un temps màxim de quinze dies, des de la data de l'elecció.
  
i) Els nomenaments seran comunicats, en el termini de deu dies des que es produïren, al Departament corresponent de la Generalitat Valenciana
  
Títol quart
  
Del règim econòmic
  
Article 41
  
El Col·legi té plena capacitat patrimonial per a la gestió i administració dels béns en compliment de les seues finalitats. L'activitat econòmica es realitzarà d'acord amb el procediment pressupostari.
  
Article 42. Dels recursos econòmics del Col·legi
  
1. Els fons del Col·legi estaran constituïts per recursos ordinaris i extraordinaris.
  
2. Seran recursos ordinaris:
  
a) Els rendiments dels béns i drets que constituïsquen el patrimoni col·legial.
  
b) Els drets que s'establisquen per a l'elaboració remunerada d'informes, dictàmens, estudis i altres servicis.
  
c) Els drets d'incorporació, quotes ordinàries i extraordinàries, incloses les derrames.
  
d) El lliurament de certificats fefaents.
  
e) Els drets d'intervenció professional.
  
f) Qualsevol altre que siga legalment possible de semblants característiques.
  
3. Seran recursos extraordinaris:
  
a) Les subvencions o donatius de qualsevol tipus de procedència pública o privada.
  
b) Els béns que a títol hereditari o per qualsevol altra causa s'incorporen al patrimoni del Col·legi.
  
c) Les quotes especials per a alçament de càrregues corporatives.
  
d) Qualsevol altre que siga legalment possible i que no constituïx recurs ordinari.
  
Article 43
  
El pressupost i la liquidació s'elaboraran amb caràcter anual i inclouran la totalitat de les despeses i ingressos col·legials.
  
Article 44
  
La Junta de Govern presentarà anualment per a la seua aprovació a la corresponent Assemblea General:
  
a) Liquidació de pressuposts de l'exercici anterior.
  
b) Pressupost per a l'exercici pròxim.
  
Article 45. Liquidació de béns
  
En cas de dissolució o reestructuració que afecte el patrimoni del Col·legi, este es destinarà en primer lloc a cobrir el passiu. La resta de l'actiu es repartirà entre tots els col·legiats que tinguen com a mínim un any d'antiguitat i proporcionalment als anys de col·legiació efectiva de cadascun d'ells sempre que figuren d'alta. Malgrat això, l'Assemblea General Extraordinària podrà fer altres tipus de liquidacions de la resta de l'actiu després de cobrir el passiu.
  
Títol cinqué
  
Del règim disciplinari
  
Article 46. Jurisdicció disciplinària
  
El Col·legi té jurisdicció disciplinària per a sancionar les faltes comeses pels professionals en exercici de la seua professió o activitat col·legial.
  
Article 47. Qualificació de les faltes
  
Les faltes es qualificaren de lleus, greus i molt greus.
  
1. Són faltes lleus: negligència en el compliment de preceptes estatutaris, reglamentaris o d'acords de la Junta de Govern; desconsideració d'escassa transcendència als companys; els actes detallats en l'apartat 2, quan no tinguen entitat pròpia per a ser considerats com a greus.
  
2. Són faltes greus: la comesa de tres faltes lleus; negligència en el compliment d'acords en assemblees generals; els actes de desconsideració ofensiva a companys.
  
3. Són faltes molt greus: la comesa de tres faltes greus; la comesa d'un delicte que afecte el prestigi professional; cometre, fomentar o encobrir l'intrusisme professional i la realització de treballs professionals que per la seua índole, forma i fons atempte contra el prestigi professional; l'incompliment injustificat de les obligacions econòmiques amb el Col·legi.
  
Article 48. Procediment sancionador
  
La imposició de qualsevol sanció disciplinària, exigirà la formació i tramitació prèvies de l'expedient corresponent.
  
L'aplicació de les sancions, correspon a la Junta de Govern.
  
Formes de l'expedient: L'expedient sancionador s'ha d'ajustar a les normes següents:
  
a) El procediment s'iniciarà per acord de la Junta de Govern, ja siga per iniciativa pròpia o com a conseqüència de denúncia formulada per qualsevol col·legiat, persona o entitat pública o privada.
  
La Junta de Govern, quan reba una denúncia o tinga coneixement d'una suposada infracció, haurà de demanar la informació prèvia necessària, abans de decidir la incoació de l'expedient o, si és el cas, que s'arxiven les actuacions sense cap tipus de recurs ulterior.
  
Totes les actuacions relatives a la tramitació de l'expedient sancionador, estaran a càrrec d'una Comissió, la qual serà nomenada per la Junta de Govern entre els col·legiats o per l'òrgan a què amb caràcter permanent s'han delegat estes facultats. La incoació de l'expedient, així com el nomenament de l'instructor, es notificarà al col·legiat subjecte a l'expedient.
  
b) Correspon a la Comissió practicar totes les proves i actuacions que conduïsquen a l'aclariment dels fets, i determinar les responsabilitats susceptibles de sanció. A la vista de les actuacions practicades, es formularà un plec de càrrecs, on s'exposaran els fets imputats, o bé la proposta de sobreseïment i arxiu de l'expedient.
  
c) El plec de càrrecs es notificarà a l'interessat, i se li concedirà, un termini de trenta dies hàbils per a poder contestar. En el tràmit de descàrrec, el col·legiat interessat aportarà, si cal, totes les proves mitjançant les quals intenta defendre's.
  
d) Contestat el plec de càrrecs o transcorregut el termini de fer-ho i practicada la prova corresponent, la Comissió instructora formularà proposta de resolució, que es notificarà a l'interessat perquè, en el termini de quinze dies hàbils, puga al·legar tot el que considere convenient per a la seua defensa. Durant el mateix termini se li notificarà les actuacions practicades.
  
e) La proposta de resolució, amb tota l'actuació, s'elevarà a la Junta de Govern i esta proposarà la sanció, que podrà ser recorreguda en el termini de 10 dies després d'haver-se comunicat al col·legiat. La Junta de Govern nomenarà tres col·legiats que seran els encarregats de decidir sobre el recurs, si és presentat.
  
f) Les resolucions sancionadores contindran la relació dels fets provats, la determinació de les faltes constatades i la qualificació de la seua gravetat. La relació de fets ha de ser congruent amb el plec de càrrecs formulat en l'expedient.
  
Article 49. Sancions
  
Les sancions que poden imposar-se són:
  
1. Per faltes lleus:
  
Amonestació escrita.
  
2. Per faltes greus:
  
a) Amonestació per escrit amb avís de suspensió.
  
b) Suspensió de la condició de col·legiat per termini no superior a tres mesos.
  
c) Suspensió per a l'exercici de càrrecs col·legiats en la Junta de Govern per un termini no superior a cinc anys.
  
3. Per faltes molt greus:
  
a) Suspensió de la condició de col·legiat per termini superior a tres mesos i no superior a tres anys.
  
b) Inhabilitació permanent per a l'exercici de càrrecs col·legiats directius.
  
c) Expulsió del Col·legi amb privació de la condició de col·legiat.
  
Article 50. Prescripció
  
1. Les faltes previstes en els presents Estatuts, estan sotmeses al següent període de prescripció després d'haver sigut comeses:
  
a) Les faltes lleus, a sis mesos
  
b) Les faltes greus, a dos anys
  
d) Les faltes molt greus, a quatre anys.
  
2. Les prescripcions s'interrompran per l'inici del procediment.
  
Títol sis
  
Del règim jurídic
  
Article 51. Recursos
  
Els actes, acords i resolucions corporatives subjectes a dret administratiu, es portaran per via administrativa i podran ser recorregudes davant de la jurisdicció, sense perjuí d'interposar el recurs potestatiu de reposició.
  
Es podrà interposar recurs extraordinari de revisió en els supòsits i de la manera que regula la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La resta d'actes, acords i resolucions del Col·legi que no estiguen subjectes al dret administratiu, seran regits per la legislació civil, laboral o altres segons els siguen d'aplicació.
  
Article 52
  
Els actes, acords, i resolucions del Col·legi són immediatament executius, no obstant, conforme a la Llei de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, la Junta de Govern podrà acordar, a petició del recurrent o d'ofici, la suspensió de l'execució mentre no siga ferm l'acte impugnat. L'expulsió i suspensió no s'executaran mentre l'acte no siga ferm.
  
Article 53
  
Per al còmput dels terminis o temps a què es referixen els presents Estatuts, no s'exclouen els dies inhàbils, si no es diu expressament una altra cosa.
  
Article 54
  
La Llei 30/1992, de 26 de novembre, de Règim Jurídic de les Administracions Públiques i de Procediment Administratiu Comú, modificada per la Llei 4/1999, de 13 de gener, és supletòria del règim jurídic del Col·legi i suplirà tot el que no prevegen els Estatuts.
  
Disposició transitòria primera
  
Per al nomenament de la Junta de Govern de la primera legislatura després de la creació del Col·legi, no s'exigirà el requisit de tres anys de col·legiació.
  
Disposició transitòria segona